b'\n_START_ARTICLE_\nAalborg By\n_START_SECTION_\nHandling\n_START_PARAGRAPH_\nEn turistfilm om Aalborg, som den helt centrale by i Nordjylland. Aalborg og omegn har 70.000 indbyggere. Her ligger en af Europas st\xc3\xb8rste cementfabrikker - fabrikken R\xc3\xb8rdal (i dag Aalborg Portland) har verdens st\xc3\xb8rste rotationsovn. Aalborg havn, den n\xc3\xa6stst\xc3\xb8rste i Danmark efter K\xc3\xb8benhavn, pr\xc3\xa6senteres via en sejltur gennem havnel\xc3\xb8bet. Bl.a. ses skibet "Aalborghus", der sejler mellem Aalborg og K\xc3\xb8benhavn. Der er mere end 4 km kajanl\xc3\xa6g og masser af aktivitet i den travle havn. Europas st\xc3\xb8rste tobaksfabrik C.W. Obel ligger ogs\xc3\xa5 i Aalborg og besk\xc3\xa6ftiger et stort antal arbejdere ved maskinerne. Billeder fra byens hverdagsliv, bl.a. det store marked, hvor der handles kreaturer. 4. juli hvert \xc3\xa5r fejres det danske-amerikanske venskab i Rebild Bakker. Der er gode bademuligheder i Nordjylland, bl.a. p\xc3\xa5 Grenen. Aalborg er en smuk by med gamle bygninger, og der er masser af liv i gaderne.: R\xc3\xa5dhuset, domhuset, en kommunal skole, Budolfi Kirke, Aalborghus samt sk\xc3\xb8nne parker og naturomr\xc3\xa5der. Kulturen er repr\xc3\xa6senteret ved "Kilden", det st\xc3\xb8rste dansested i Skandinavien, byens udstillingssteder og koncertsale. Aalborg t\xc3\xa5rnet er 55 meter h\xc3\xb8jt og har en restaurant \xc3\xb8verst oppe. Filmen er tekstet med franske og hollandske mellemtekster.'